በኦሮሚያና አፋር ክልሎች በአዋሽ ተፋሰስ ውስጥ በሚገኙ አካባቢዎች የጎርፍ አደጋ አጋጠመ።
ባሕር ዳር፡ ነሐሴ 27/2012 ዓ.ም (አብመድ) በኦሮሚያ እና አፋር ክልሎች በአዋሽ ተፋሰስ በሚገኙ አካባቢዎች የጎርፍ አደጋ ማጋጠሙን የአዋሽ ተፋሰስ ልማት ጽሕፈት ቤት አስታወቀ።በኦሮሚያ ክልል ደቡብ ምዕራብ ሸዋ ዞን  ዳዋ ኢሉ ወረዳ፣ ምዕራብ ሸዋ ዞን ከፊል ኤጄሬ ወረዳ፣ ምስራቅ ሸዋ ዞን ሊበን ቦራ፣ አዳማ፣ ከፊል ፈንታሌ ወረዳዎች እና መተሃራ ከተማ  የጎርፍ አደጋው አጋጥሟል።በተመሳሳይ  በአፋር  ክልል  አሚበራ ወረዳ፣ አሳኢታ፣ ዱብቲ፣ ገለአሉ፣  ገዋኔ እና አፋምቦ ወረዳዎች የጎርፍ አደጋ ማጋጠሙን የአዋሽ ተፋሰስ  ልማት ጽሕፈት ቤት ኃላፊ  አቶ አበጀ መንገሻ ለፋብኮ ገልፀዋል።በአካባቢዎቹ የጎርፍ አደጋው ከመከሰቱ አስቀድሞ  ለመከላከል በበጋ ወራት የወንዙን የመሸከም አቅም የማስፋት ስራዎች እና የጎርፍ መከላከያ ግንባታዎች መከናወናቸው ነው የተነገረው።በክረምቱ  ወቅትም በሰው ሃይል ጭምር የመከላከል ስራ ሲሰራ ቢቆይም  የክረምቱ ዝናብ ክብደት እያየለ በመምጣቱ እና የግድቦች የውሃ ሙሌት ከአቅም በላይ መሆኑን ተከትሎ በተፋሰሱ በሚገኙ አካባቢዎች የጎርፍ አደጋ እየተከሰተ መሆኑ ተነግሯል።